РЕГЛАМЕНТ (ЕС) № 109/2012 НА КОМИСИЯТА
от 9 февруари 2012 година
за изменение на Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на приложение XVII (КМТ вещества)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 68, параграф 2 от него,
като има предвид, че:
(1)
С вписванията с номера 28-30 от приложение ХVII към Регламент (ЕО) № 1907/2006 се забранява продажбата на масовия потребител на вещества, класифицирани като канцерогенни, мутагенни или токсични за репродукцията (КМТ), категории 1А или 1Б или смеси, в които те се съдържат в концентрация, надвишаваща посочените пределни концентрации. Съответните вещества са изброени в допълнения 1-6 към приложение ХVII.
(2)
Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (2) бе изменен на 5 септември 2009 г. с Регламент (ЕО) № 790/2009 (3) с цел включване в класификацията на редица нови КМТ вещества. Допълнения 1-6 към приложение XVII към Регламент (ЕО) № 1907/2006 следва да бъдат изменени с цел привеждането им в съответствие с вписванията относно КМТ вещества в Регламент (ЕО) № 790/2009.
(3)
Съгласно член 68, параграф 2 от Регламент (ЕО) № 1907/2006 могат да бъдат предложени ограничения по отношение употребата от потребители на КМТ вещества от категории 1А и 1Б в техния самостоятелен вид, в смес или в изделие.
(4)
Редица борни съединения бяха определени като токсични за репродукцията и бяха класифицирани като токсични за репродукцията в клас и категория на опасност Repr. 1B, предупреждение за опасност H360FD съгласно Регламент (ЕО) № 790/2009. Проучване на пазара, възложено от Комисията (4), относно употребата на борати в смеси, продавани на масовия потребител, показа, че тетра- и монохидратите на натриев перборат се използват в концентрация, надхвърляща тяхната конкретна пределна концентрация, посочена в Регламент (ЕО) № 790/2009, в детергенти и почистващи препарати, използвани в домакинството.
(5)
На 29 април 2010 г. Комитетът за оценка на риска (RAC) към Европейската агенция по химикалите (ECHA) излезе със становище относно употребата на борни съединения за фотографски цели (5). В становището си RAC отбелязва, че съществуват „повече на брой възможни източници, които допринасят за общата експозиция на бор на потребителите“, и че тези „допълнителни източници трябва да бъдат взети под внимание при оценката на риска, който съставляват борните съединения“. Редица източници на експозиция на бор на потребителите не са били взети под внимание при предишните оценки на риска, докато противно на това сега вниманието е ангажирано с многобройните източници на експозиция като цяло.
(6)
Тетра- и монохидратите на натриев перборат се използват предимно като избелващи агенти в перилни детергенти и продукти за миялни машини. Докладващата държава-членка, отговаряща за провеждането на оценка на риска по отношение на натриев перборат съгласно Регламент (ЕИО) № 793/93 на Съвета от 23 март 1993 г. относно оценка и контрол на рисковете от съществуващите вещества (6), внесе досието в съответствие с приложение ХV от Регламент (ЕО) № 1907/2006 в Европейската агенция по химикалите в съответствие с член 136 от посочения регламент. Заключението от публикуваната през 2007 г. оценка на риска бе, че, самостоятелно разглеждано като единствен източник на експозиция на бор, използването на натриев перборат в перилни детергенти и почистващи препарати в домакинството не представлява неприемлив риск за масовия потребител. Независимо от това, поради това че, както се изтъква в становището на RAC от 2010 г., източниците на експозиция на бор на масовия потребител са многобройни и поради неговата токсичност за репродукцията, е желателно да се намали експозицията на бор на масовия потребител. Освен това, тъй като броят на потребителите, изложени на въздействието на бор от домакински детергенти и почистващи препарати, е значителен и тъй като при тези приложения съществуват алтернативи на перборатите, е целесъобразно употребата на перборати в домакински детергенти и почистващи препарати да се ограничи. За да се предостави обаче възможност на определени производители да се приспособят и да заменят при нужда борните с алтернативни на тях съединения при тези приложения, следва да се предостави временна дерогация за тази цел.
(7)
Мерките, предвидени в настоящия регламент, са в съответствие със становището на комитета, учреден съгласно член 133 от Регламент (ЕО) № 1907/2006,
ПРИЕ НАСТОЯЩИЯ РЕГЛАМЕНТ:
Член 1
Приложение XVII към Регламент (ЕО) № 1907/2006 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 юни 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 февруари 2012 година.